google/wiki40b huggingface dataset:
פוקר (תעופה)

במלחמת העולם הראשונה

פוקר החל לצבור הון כאשר מכרה מספר מטוסי "ספין" לממשלת גרמניה. עד מהרה הוקם מפעל על אדמת גרמניה, שהחל בייצור מטוסים עבור חיל האוויר הגרמני. עם פרוץ מלחמת העולם הראשונה, עשתה גרמניה שימוש רב במטוסי הפוקר, וביולי 1915 הגיע לחיל האוויר הגרמני מטוס ה"פוקר איינדקר", שעשה שמות בחילות האוויר של הממלכה המאוחדת וצרפת.
ייחודו של מטוס זה היה בשילוב של מקלע שפנדאו כמכונת ירייה של המטוס, שבה ירה הטייס בין להבי המדחף הקדמי. עקרון ההמצאה היה צרפתי, אך הוא היה מגושם ולא יעיל, וכשנפל מטוס צרפתי עם מנגנון זה בשטח גרמניה, למד פוקר את שיטת הפעלתו ושכלל אותה, כך שהירי יהיה מסונכרן עם סיבובי המדחף ולא יגרום לו נזק. פוקר התגאה באוטוביוגרפיה שלו, שמטוסו היה מטוס הקרב המודרני הראשון, בכך שמערכת הירי שלו הייתה משולבת אינטגרטיבית עם שאר מערכות המטוס.
הבריטים התקשו להתמודד עם כלי יירוט מסוכן זה, ורק יותר משנה לאחר מכן הצליחו להכניס לזירה מטוסים בעלי יכולת ירי שיכלה להתמודד עם זו של הפוקר. דגמים חדשים של פוקר יצאו בהמשך הדרך, אך חלקם נחשבו לאכזבות והופנו לזירה הרוסית, המאתגרת פחות. לקראת תום המלחמה כבר פינה הפוקר את מקומו במרכז הזירה לטובת מטוסים מתוצרת יצרנים אחרים.

בין שתי מלחמות העולם

לאחר מלחמת העולם הראשונה, עבר מפעלו של פוקר להולנד, וחילות אוויר נוספים רכשו את מטוסיו. בין השאר יוצר הפוקר DC.I, שנרכש על ידי חיל האוויר של הולנד. למטוס היו שתי מכונות ירייה שנשלטו על ידי הטייס, בנוסף לשני רובים שנשלטו על ידי איש צוות נוסף.
מטוס שנחשב לטוב במיוחד היה ה-C.V.‎, שבו הוחלפו הכנפיים והמנועים, קלות הטיפול בו שופרה לעין ערוך, וטייסים אהבו לטוס בו עקב נוחות התפעול שלו. מטוס זה שירת ביותר מעשרה חילות אוויר שונים.

בחיל האוויר הישראלי

בתחילת דרכו, בחן חיל האוויר הישראלי את מטוסי הפוקר S-11 אינסטרוקטור כמטוסי אימון. המטוס היה בשימוש בשנים 1952–1953, במקביל למטוסי הסטירמן. המטוס נדחה לבסוף עקב מורכבות מערך המכשירים שלו, מנועו הייחודי ובעיקר כן הנסע שלו שהיה שביר ונטה להתפרק לעיתים קרובות. ב-1953 עברו המטוסים לטייסת הקלה, וב-1954 נמכרו עשרת המטוסים.
איתי וירוב

חיים אישיים

וירוב מתגורר בקיבוץ מעלה גלבוע, נשוי ליעל ואב לשישה. בעל תואר ראשון בכלכלה ותואר שני באסטרטגיה צבאית מהקולג' המלכותי לביטחון לאומי (RCDS) בבריטניה.
יורי רטס

קריירה פוליטית

בין השנים 2005–2007, רטס היה ראש עיריית טאלין. לאחר סיום תפקידו, התמודד בבחירות הפרלמנטריות ב-2007 ונבחר לפרלמנט. בשנת 20105 החל לשמש בתפקיד סגן הדובר של בית המחוקקים.
מאז בחירתו לפרלמנט ועד שנת בחירתו לנשיאות ב-2016, כיהן כסגן הנשיא של הפרלמנט האסטוני, הריגיקוגו (Riigikogu).
ב-5 בנובמבר 2016 נבחר לתפקיד יושב הראש של מפלגת המרכז והחליף בתפקיד זה את אדגר סוויסאר, מייסד המפלגה, ראש ממשלת אסטוניה הראשון וראש עיריית טאלין בשנים 2001–2004 ו-2007–2015.
ב-9 בנובמבר 2016, לאחר התעלמות מקריאות להדחתו והפסדתו בהצעת אי-אמון, התפטר טאווי רייוואס מתפקיד ראש הממשלה. ב-23 בנובמבר, בעקבות שיתוף פעולה בין מפלגת המרכז, המפלגה הסוציאל-דמוקרטית ומפלגת המולדת, הוקמה קואליציה חדשה בראשותו של יורי רטס והוא נבחר לראש ממשלת אסטוניה ה-18.
לאחר הבחירות הפרלמנטריות ב-2019, דחה את הצעתה של מפלגת הרפורמה (שזכתה ברוב הקולות) להקמת קואליציה חדשה. ב-17 באפריל נתן הפרלמנט לרטס את המנדט להרכיב את הממשלה מחדש ולהמשיך לכהן בתפקידו.
במהלך כהונתו כראש ממשלת אסטוניה, נכנסה המדינה לגירעון לאחר שנים רבות שהייתה בצמיחה. מצב זה גרר ביקורת מהנציבות האירופית והבנק המרכזי האסטוני.

חיים אישיים

רטס נולד בטאלין. בעל תואר ראשון במנהל עסקים ותואר שני במדעי הכלכלה מאוניברסיטת טאלין לטכנולוגיה, ובעל תואר ראשון למשפט מאוניברסיטת טרטו.
רטס נשוי לקארין רטס ואב לבת ושלושה בנים. אביו הוא הפוליטיקאי ריין רטס.
בנוסף לשפה האסטונית, רטס דובר אנגלית שוטפת ובעל שליטה בסיסית ברוסית, שוודית ופורטוגזית.
פוני הוקול

פוני הוקול (באנגלית: Hucul pony) הוא גזע סוס פוני קטן של סוס הבית שמקורו בהרי הקרפטים.
ה"פוני הוקול" מתפקד כסוס רכיבה, וכסוס עבודה, ובין השאר מושך עצים במקומות שאינם נגישים, בהרי הקרפטים.
ה"פוני הוקול" קרוי על שם ההוצולים אשר התגוררו בקרפטים של אוקראינה ורומניה

היסטוריה

קיים דמיון מסוים בין גזע ה"פוני הוקול" לגזע ה"טרפאן" ("Tarpan" ) שנכחד. מקורו בטווח הרי הקרפטים של מזרח אירופה (אוקראינה, פולין, סלובקיה ורומניה).
במאה התשע עשרה שימש גזע ה"פוני הוקול" בצבא האוסטרי-הונגרי.
בשנת 1922 נשלחו 32 סוסים לצ'כיה כדי לשקם את העדר שהיה בסכנת הכחדה.
מלחמת העולם השנייה גרמה לירידה חדה במספר סוסי "פוני הוקול" בצ'כיה. בתום המלחמה נותרו כ-300 סוסים בלבד
בשנות השבעים הקימו המגדלים של הגזע את ארגון מגדלי ה"פוני הוקול" (Hucul Club) כדי למנוע הכחדה. כיום קיימים יותר מ-1,000 פריטים.
ג'יאני גיגו

קריירה

גיגו החל את הקריירה שלו בנסיונל, שם שיחק בין השנים 1994 ל-2000, ובה הצליח לזכות בשתי אליפויות הליגה. בשנת 2000, הוא עזב את נסיונל עבור מועדון הכדורגל רומא מהסרייה א' עבור 5.8 מיליון דולר. במדי הקבוצה הצליח לזכות באליפות הליגה כבר בעונתו הראשונה. גיגו יצא להשאלה לעונה בסיינה בקיץ 2003 ובתום העונה נמכר מרומא לפיורנטינה. ביוני 2016, הוא הצטרף לקבוצת הסרייה ב', טרוויזו. לאחר שמועדון הכדורגל חדל לפעול בשנת 2009, הוא שוחרר בחינם וחזר לשחק בקבוצתו הראשונה באורוגוואי, נסיונל.
גיגו רשם 41 הופעות עבור המדים הלאומיים של נבחרת אורוגוואי, ואף נכלל בסגל הנבחרת למונדיאל 2002.
אינסקטריום

אינסקטריום (מלטינית: insectarium) הוא גן חיות, מוזיאון או תצוגה של חרקים חיים. באינסקטריום לרוב נוהגים להציג פרוקי רגליים כגון: עכבישים, חיפושיות, נמלים, דבורים, רב-רגליים, נדלים, צרצרים, מקלונאים, עקרבים, וגמלי שלמה. התצוגה היא לרוב לצורך חינוך ולמידה של אורח חייהם של החרקים, סביבתם הטבעית, חשיבותם לטבע, ומיני החרקים בעולם. כמו כן לומדים באמצעותם על תפקידיהם של האנטומולוג והארכנולוג.
נורברט לאמרט

ביוגרפיה

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
לאמרט למד פוליטיקה, סוציולוגיה, היסטוריה מודרנית וכלכלה באוניברסיטאות בוכום ואוקספורד. ב-1975 קיבל תואר ד"ר במדעי החברה. מאז 1980 הוא חבר בבונדסטאג, וכיהן במספר תפקידים כגון המזכיר האישי של שר החינוך והמדע, דובר בענייני מדע ותקשורת ותפקידים נוספים.
ב-18 באוקטובר 2005 נבחר לנשיאות הפרלמנט הגרמני, הבונדסטאג, כשהוא מחליף את וולפגנג תירזה (מה-SPD). לאמרט קיבל 564 מתוך 607 הקולות, כולל את רוב הקולות של חברי ה-SPD.
לאמרט נשוי, קתולי.
היתוך גרעיני

היתוך גרעיני (באנגלית: Nuclear fusion) הוא תהליך שבו גרעיני אטומים מתמזגים לגרעין גדול יותר. תהליך זה כרוך בפליטת אנרגיה רבה, והוא מתרחש בכוכבים, ננסים חומים ובפצצת מימן.

כור היתוך גרעיני

ב-1 ביולי 2005, לאחר שנתיים של מאבק, קיבלה צרפת אישור לבניית כור גרעיני על בסיס היתוך. בניית הכור, אשר זכה לשם איטר (Iter) (בעבר היו אלו ראשי התבות - International Thermonuclear Experimental Reactor, אך כיום זהו שמו המלא, ופירושו בלטינית "הדרך"), תוכננה מראש להסתיים עד שנת 2015, ועלותו הוערכה בכ־10 מיליארד דולר. בפועל, חרג המיזם הן מלוח הזמנים הצפוי והן מתקציבו, ובנייתו צפויה להימשך לפחות עד 2019.  המחקר יערך על ידי 200 מדענים, מהם כעשרים יפנים, בתמורה להשתתפות יפנית בעלויות הפרויקט.
סופר 8

תקציר העלילה

עלילת הסרט, אשר מתרחשת בשנות ה-70 המאוחרות, מתמקדת באירועים שמתרחשים בעקבות תאונת רכבת מסתורית בלב עיירה קטנה באוהיו.
קבוצה של בני נוער מהעיירה הבדיונית ליליאן שבאוהיו, אשר צילמו סרט באמצעות מצלמת סופר 8 מ"מ, נקלעים במקרה לזירת התאונה.
בעקבות אירועים בלתי מוסברים ברחבי העיירה ולאחר שתושבים מקומיים מתחילים להיעלם, תושבי העיירה מתחילים לחשוד כי התאונה לא הייתה מקרית.
בהמשך, מתגלה כי יצור לא אנושי אשר נמלט מן הריסות הרכבת עומד מאחורי האירועים הבלתי מוסברים.
InSight

יעדי המשימה

מטרתה העיקרית של InSight‍‍ היא לחקור את השלבים המוקדמים של התהליכים אשר עיצבו את מאדים. InSight תחקור את הגודל, העובי, הצפיפות ואת מצב הצבירה של ליבת מאדים (נוזלית או מוצקה), המעטפת והקרום של מאדים, וכן את קצב עזיבת החום מפנים כוכב הלכת. בכך InSight תפתח פתח להבנת תהליכי היווצרות כוכבי הלכת הארציים במערכת השמש הפנימית, הכוללת את ארבעת כוכבי הלכת הארציים - חמה, נוגה, כדור הארץ ומאדים. כוכבי הלכת הארציים נוצרו באופן דומה בתהליך המכונה "ספיחה על ליבה" המוכר מכוכבי לכת גזיים, אך הם התפתחו ועוצבו בצורה שונה. לאחר ספיחת מרבית החומר, כוכב הלכת הארצי עובר תהליך המכונה "התבדלות" (Planetary differentiation), אותו נועדה הנחתת לחקור. בתהליך זה מתבדלים חומרים כבדים מחומרים קלים ונוצרות השכבות שמרכיבות את כוכב הלכת, הקרום, המעטפת וליבת הכוכב.
מטרה נוספת של המשימה היא לחקור פעילות טקטונית במאדים, וכן את קצב פגיעת מטאוריטים בפני השטח של מאדים.
הנחתת שוגרה למאדים יחד עם שני לוויינים זעירים (קיובסאט) זהים, המכונים Mars Cube One‏ (MarCO), אשר יהיו לווייני הקיובסאט הראשונים שישוגרו מעבר למסלול לווייני נמוך סביב כדור הארץ. זוהי משימה ניסיונית שאינה חיונית להצלחת משימת InSight. הלוויינים מיועדים לבחון טכנולוגיית תקשורת מהירה יותר בין הנחתת InSight‍‍ למרכז הבקרה בכדור הארץ במהלך השלבים הקריטיים של החדירה לאטמוספירה והנחיתה על פני מאדים. הנחתת תתקשר עם מרכז הבקרה גם באמצעות הגשושית MRO.

מהלך הפרויקט

InSight היא חלק מתוכנית דיסקברי, הכוללת משימות מחקר בעלות זולה יחסית, ועלותה היא 675 מיליון דולר (דחיית השיגור הוסיפה כ־153 מיליון דולר לעלות המשימה). היא הוצעה יחד עם 27 משימות נוספות ב־2010, לאחר שנאס"א הכריזה על פתיחת תחרות למשימת הדיסקברי הבאה. מתוכם 3 עברו לשלב הסופי ב־5 במאי 2011, ו־InSight נבחרה לפיתוח ושיגור באוגוסט 2012. המשימה מפותחת על ידי המעבדה להנעה סילונית, בשיתוף פעולה עם ארגונים ממדינות נוספות.

מבנה

הנחתת מבוססת על העיצוב של הנחתת פיניקס אשר נחתה על מאדים בשנת 2008. אורך הנחתת הוא כ־5.5 מטר עם פריסת הלוחות הסולאריים, ומשקלה 350 קילוגרם. האנרגיה להפעלתה תסופק משני לוחות סולאריים, כל אחד בקוטר של 2.15 מטר, אשר יפרסו לאחר סיום הנחיתה על מאדים בצורה המזכירה מניפה.

אתר נחיתה

אתר הנחיתה של הנחתת InSight אינו קשור לאזור ספציפי על פני השטח של מאדים, אולם הוא נדרש לענות על מספר קריטריונים: להימצא באזור קו המשווה על מנת שהלוחות הסולאריים עליהם פועלת הנחתת יחשפו למספיק אור שמש; להימצא באזור נמוך על מנת לאפשר בלימה אטמוספירית מספקת במהלך החדירה לאטמוספירה; להיות שטוח ונקי מסלעים כדי למנוע סיבוכים במהלך הנחיתה; וכן להיות רך מספיק על מנת לאפשר למכשיר המדידה לחדור אל תוך האדמה. האזור שעומד בקריטריונים אלו הוא אזור המכונה Elysium Planitia, והאתר המדויק לנחיתה נבחר מתוך אזור זה.
חריסטוס קלפקיס

קריירה כשחקן

חריסטוס קלפקיס התחיל את הקריירה שלו בקבוצת קמפניאקוס היוונית מהעיר סלוניקי. ב-1 ביולי 1992 חתם בקבוצת וריה, אך מיעט לשחק במדי הקבוצה.
אחרי 3 שנים, חתם ב-1 ביולי 1995 במועדון הכדורגל היווני קלמטה שאז הייתה נמצאת בליגת העל היוונית.
הופעתו הראשונה בקבוצה הייתה כבר במחזור הראשון של ליגת העל היוונית מול OFI כרתים שנגמרה בהפסד של 3-2 אחרי שער שובר שוויון בדקה ה90 של השחקן פרדראג מיטיץ' הסרבי.
הוא הופיע 7 פעמים במדי הקבוצה במשחקי הליגה של שנת 1995/96 ואף מביניהם שמר כ-2 משחקים על שער נקי.
בעונת 1996/97 הוא הופיע 10 פעמים במדי הקבוצה עם מאזן של 7 משחקים עם שער נקי.
בעונת 1997/98 הוא קיבל את אפודת השוער הראשון במועדון שם הופיע 20 פעמים במדי הקבוצה אך לצערו הקבוצה גמרה במקום ה17 וירדה לליגה השנייה ביוון, הוא ספג 31 שערים ושמר על שער נקי ב-5 משחקים.
כל זה לא הפריע לו להמשיך בקריירה ובעונת 1998/99 הוא הצליח לעלות עם קבוצתו חזרה לליגה הבכירה.
בעונת 1999/2000 הוא הופיע 16 פעמים אף על פי שחצי מהעונה היה בספסל, קבוצתו סיימה במקום ה-9 בטבלה, וגם הצטרף לקבוצתו השחקן דרק בואטנג ששיחק בעברו בבית"ר ירושלים.
אך ב-27 במאי 2000 במחזור האחרון של ליגת העל היוונית, ספג קלפקיס שישה שערים מול א.א.ק. אתונה והמשחק הסתיים בהפסד של 6-1.
בעונת 2000/2001 לא שיחק רוב העונה ואף קבוצתו שוב ירדה ליגה, וגם ב-28 בינואר 2001 הפסידה קבוצתו 7-1 לפאוק סלוניקי שקלפקיס הופיע בשער.
ב-1 ביולי 2001 עבר לשחק בקבוצת אירקליס סלוניקי כשוער משנה, אחרי שסירב להמשיך להאריך את חוזהו בקלמטה.
ב-7 באפריל 2002 הופיע קלפקיס בהופעת בכורה בין הקורות בניצחון 3-0 על פנהאיקי, והקבוצה סיימה במקום ה-6 בטבלת הליגה ועלתה לגביע אופ"א.
בעונת 2002/2003 הופיע 3 פעמים במדי הקבוצה במסגרת הליגה, וב-13 באפריל 2003 ספג שוב 6 שערים מול א.א.ק. אתונה שהביא לתוצאה של 6-1, לצערם של הקבוצה הם הגיעו בסוף העונה למקום ה7 אחרי שהפסידו לאריס סלוניקי במחזור האחרון שבסוף אריס סלוניקי עלתה לגביע אופ"א על חשבון אירקליס סלוניקי.
ב-2 במאי 2004, 2 מחזורים לפני סיום העונה, נפצע בדקה ה-15 במשחק ליגה, בדקה ה-46 למשחק השוער שהחליף אותו קיבל כרטיס אדום.
עונת 2004/05 לא שיחק קלפקיס בכלל כל העונה, אף על פי שחצי מהעונה הוא היה בספסל.
עד ינואר 2006 קלפקיס לא הופיע בכלל בקבוצה והיה מאוכזב ממעמדו וחתם באפולון קלמריאס היוונית.
ב-26 בפברואר 2006 הופיע את הופעת הבכורה היחידה שלו בקבוצה באותה עונה מול איגלאו AO.
בעונת 2006/07 הפך קלפקיס לשוער שני בקבוצה אך כל העונה לא הופיע משחק אחד והיה רק בספסל.
ב-10 בינואר 2008 החליטה הקבוצה לתת לו הזדמנות והוא הופיע מול לאריסה במסגרת הגביע היווני, הקבוצה הפסידה 2-1 והודחה מהגביע.
הקבוצה גם סיימה במקום האחרון בליגה וירדה לליגה השנייה ביוון.
ב-1 ביולי 2008 חזר לשחק בווריה הוא הופיע 11 פעמים במדי הקבוצה במסגרת הליגה אך לצערם הקבוצה סיימה במקום ה16 עם נקודה פחות מהמקום ה15 וירדה לליגה השלישית ביוון.
ב-1 בינואר 2009 עבר לשחק במקדוניקוס ששיחקה גם היא בליגה השלישית ביוון.
ב-1 בינואר 2010 חתם באנאגניסי גיאנטסה.
ב-1 ביולי 2011 חתם בקבוצת פונטיון קתריני.
וב-1 בינואר 2012 אירקליס סלוניקי החליטה להחזיר את השוער אך אחרי חצי שנה חזר לקמפניאקוס.
וב-1 ביולי 2013 הכריז על פרישה בגיל 39.

אחרי הפרישה

ב-9 במרץ 2016 הצטרף לצוות האימון של ולדימיר איביץ' הסרבי בפאוק סלוניקי, והפך להיות מאמן השוערים של פאוק סלוניקי.
אך הוחלף בתאריך ה-30 ביוני 2017 יחד עם פיטורו של ולדימיר איביץ'.
ב-1 ביוני 2018 אחרי החתמתו של איביץ' במכבי תל אביב הוכרז שקלפקיס יצטרף לצוות האימון של מכבי תל אביב כמאמן שוערים.
עזון עתמה

היסטוריה

לפי עדויות ארכאולוגיות הכפר היה מיושב כבר מתקופת הברונזה הקדומה.

התקופה העותמאנית

בשנת 1870, חוקר ארץ ישראל ויקטור גרן ביקר בכפר וכתב שגרו בו כ-500 תושבים.
הכפר מוזכר בסקר של הקרן לחקר ארץ ישראל משנת 1883.

לאחר 1967

מאז מלחמת ששת הימים ב-1967, עזון עתמה נמצאת תחת שלטון ישראלי. לאחר הסכם אוסלו, השטח הבנוי של עזון עתמה והכפרים הסמוכים אל מורק ובית מקדום סווג כשטח B.
בזמן האינתיפדה השנייה בשנת 2003, החלה ישראל בהקמתה של גדר הפרדה, שתחצוץ בין השטחים שבהם מתגוררים הפלסטינים ביהודה ושומרון ובין השטחים הישראלים, כדי לצמצם את האפשרות של מחבלים מתאבדים להיכנס לשטחי ישראל גופא. באזור שערי תקווה, מאחר שההתנחלויות והיישובים הפלסטינים קרובים ואין רצף טריטוריאלי לשום צד. משולש הכפרים עזון עתמה ובית אמין וסניריא בותר על ידי הגדר, תוך איבוד חלק מהשטחים החקלאיים שלהם. הכפר עזון עתמה מנותק משאר הגדה המערבית על ידי גדר ההפרדה תוך השארת שערי תקווה בצידו ה"ישראלי" של המכשול (אך מוקפת בשלושה צדדים על ידי הגדר). הדרך היחידה המקשרת את תושבי הכפר עם שאר הגדה היא שער בגדר, שפתוח רק בשעות היום.
מרסלו ברוזוביץ'

קריירת מועדונים

ברוזוביץ' התחיל את הקריירה שלו בקבוצת הנוער של הרוואטסקי דרגווליאץ. ב-24 ביולי 2010 ברוזוביץ' ערך את הופעת הבכורה שלו בקבוצה הבוגרת בהפסד 2-1 לדינמו זאגרב. ב-18 במרץ 2011 ברוזוביץ' הבקיע את שער הבכורה שלו בקבוצה במשחק הליגה נגד קרלובץ.
ביולי 2011 ברוזוביץ' חתם בלוקומוטיבה זאגרב, לאחר ירידתה של הרוואטסקי לליגה השנייה.
באוגוסט 2012 ברוזוביץ' חתם בדינמו זאגרב, במקומו של מילאן באדלי שחתם בהמבורג. ב-14 בספטמבר, ברוזוביץ' ערך את הופעת הבכורה שלו בקבוצה במשחק הליגה נגד אוסייק. ארבעה ימים לאחר מכן, ברוזוביץ' ערך את הופעת הבכורה שלו בליגת האלופות בהפסד 2-0 לפורטו. ב-14 באפריל 2013 ברוזוביץ' הבקיע את שער הבכורה שלו בקבוצה בניצחון 0-2 נגד אינטר זאפרשיץ'.
ב-24 בינואר 2015 ברוזוביץ' הושאל לאינטר מילאנו מהסרייה א' לעונה וחצי, עם אופציה לרכישה בתום התקופה. ב-1 בפברואר 2015 ברווזביץ' ערך את הופעת הבכורה שלו באינטר בניצחון 1-3 נגד סאסואולו, ובכך הפך לכדורגלן ה-900 שרושם דקות משחק במדי אינטר. ב-31 במאי, ברוזוביץ' הבקיע את שער הבכורה שלו בקבוצה בניצחון 3-4 נגד אמפולי.
בקיץ 2016, אינטר רכשה את ברוזוביץ' תמורת 5 מיליון אירו. במהלך המשחק במסגרת הליגה האירופית נגד הפועל באר שבע, ברוזוביץ' שהיה אמור להיות מוחלף, סירב לרדת מהמגרש. כתגובה למקרה, מאמן אינטר פרנק דה בור, החליט להשהות את ברוזוביץ' לחודש. ב-20 באוקטובר, הורחק במשחק נגד סאות'המפטון. ב-7 בדצמבר 2016 ברוזוביץ' האריך את חוזהו באינטר עד 2021. ארבעה ימים לאחר מכן, הבקיע צמד בניצחון 0-2 נגד גנואה.

קריירה בינלאומית

ברוזוביץ' שיחק בצעירותו בכל הנבחרות הצעירות של קרואטיה.
ב-31 במאי 2014 ברוזוביץ' נכלל בסגל הסופי של נבחרת הבוגרת לקראת מונדיאל 2014. ב-7 ביוני ברוזוביץ' ערך את הופעת הבכורה שלו בנבחרת הבוגרת בניצחון 0-1 נגד אוסטרליה. לאחר המונדיאל, ברוזוביץ' הפך לשחקן הרכב פותח בנבחרת לצידם של לוקה מודריץ' ואיוואן רקיטיץ'. ב-13 באוקטובר 2014 ברווזביץ' הבקיע את שער הבכורה שלו בנבחרת בניצחון 0-4 נגד אזרבייג'ן במסגרת מוקדמות יורו 2016.
ברוזוביץ' נכלל בסגל הנבחרת לקראת יורו 2016 ומונדיאל 2018.
אתל ניובולד

ביוגרפיה

ניובולד למדה בקולג' ניונהם באוניברסיטת קיימברידג' וסיימה בהצטיינות את לימודי המתמטיקה ב-1906. לאחר מכן עסקה בהוראה במשך מספר שנים. התעניינותה בסטטיסטיקה החלה בזמן מלחמת העולם הראשונה, כאשר עבדה בשירות משרד התחמושת. לא ידועים פרטים על עבודתה שם. לאחר המלחמה, עבדה כחוקרת במעבדת גאלטון, ובמקביל המשיכה בלימודיה בהקולג' האוניברסיטאי של לונדון. היא קיבלה תוארי מוסמך במדעים ב-1926, ודוקטור למדעים ב-1929.
רוב עבודתה המדעית התבצעה במסגרת המועצה למחקר רפואי (Medical Reseaach Counsil), אליה מונתה ב-1921. במשך שירותה בוועדה, כשמונה שנים בסך הכל, היא פירסמה 17 מאמרים מדעיים. הידוע ביותר מבין מחקריה עסק בניתוח נתוני תאונות עבודה. זה היה המאמר הראשון שעסק בהיבטים התאורטיים של תהליכי פואסון מורכבים.

פרסים

מחקרה אודות תהליכי הפואסון זיכה אותה ב-1928 במדליה על שם ויליאם גאי מטעם האגודה הסטטיסטית המלכותית. היא הייתה האישה הראשונה שזכתה בפרס זה. הישגיה המדעיים של ניובולד זכו להכרה נוספת בשנת 2014, כאשר אגודת ברנולי הכריזה על פרס שנקרא על שמה, המוענק עבור מצוינות במחקר בסטטיסטיקה.
לעצור להביט להקשיב

העלילה

הסדרה בעלת פרקים קצרים באורך של כדקה וחצי ומציגה ילדים העוסקים בחוויות חושיות, באמצעות טיולים בטבע המדהים, שוטטות בחוף הים, האכלת בעלי חיים, או משחקי שלג מקפיאים.
הלידים מוזמנים לעצור לרגע, ולצפות בפרקים המעודדים אותם להפעיל את החושים ולחוות את היופי שבעולמנו דרך ראיה והקשבה.

מטרת הסדרה

התהליך השקט והאיטי שעוברים הילדים בפרקים, בשילוב המוזיקה העדינה, מספק חוויה טלוויזיונית מרגיעה שמאפשרת לחשוב, להרגיש ולתהות על העולם הטבעי שסביבנו. כך הסדרה מעודדת מחשבה על רגש וסובלנות לסביבה שלנו.
נסי גומז

נסי גומז (ונסה רודריגז גומז חרמש; באנגלית: Vanessa Rodrigues Gomes Hermesh)  היא זמרת-יוצרת פולק-רוק בריטית-פורטוגזית.

ביוגרפיה

נסי גומז נולדה למשפחה ממוצא פורטוגזי, באי גרנזי הממוקם סמוך לחופי צרפת, אשר תושביו מחזיקים בדרכונים בריטיים. 
גומז שהתה מספר שנים בקהילת "פאצ'ה מאמא" בקוסטה ריקה המונהגת על ידי הישראלי משה קסטיאל המכונה טיוהאר. שהות זו השפיעה על יצירתה של גומז, שאף הוציאה שיר בשם "פאצ'ה מאמא". 
ב-2013 שבה משהותה במרכז אמריקה. משנת 2015 החלה להופיע בפסטיבלים שמתקיימים במדינות באירופה. 
ב-2016 גייסה 50,000 דולר אמריקני במסגרת מימון המונים. בשנה זו הוציאה את אלבום הבכורה שלה "Diamonds & Demons" עליו עבדה עם המפיק והקולנוען דנקן ברידג'מן. תהליך הפקת האלבום ארך 18 חודשים. גומז הקליטה אותו באולפן הממוקם בסירה העוגנת בתעלת ריג'נטס שבלונדון. השיר הראשון ששוחרר מן האלבום היה All Related שזכה להצלחה וחלקים מן הוידאו קליפ שלו צולמו בישראל.
גומז נישאה בשנת 2013 בישראל לישראלי יניב חרמש, והיא מרבה לבקר ולהופיע בישראל. ב-2019 נולדה בתה.
ויליאם מקגונגל

וויליאם טופז מקגונגל (באנגלית: William Topaz McGonagal, מרץ 1825 - 29 בספטמבר 1902) היה אורג, משורר ושחקן סקוטי. הוא זכה למוניטין בתור משורר גרוע במיוחד, אשר לא קיבל הכרה, או תשומת לב, עבור עבודתו.
הוא כתב כ-200 שירים, ביניהם הידועים לשמצה "אסון גשר טיי" ו"הלוויתן המפורסם מטיי", אשר נחשבים מבין הקטעים הגרועים ביותר בספרות האנגלית. מקגונגל נתפס בעיני רבים כמשורר הגרוע ביותר בהיסטוריה הבריטית. הפרסום של מקגונגל נובע מההשלכות ההומוריסטיות של השירה האיומה שלו, שנבעה מן המקצבים הלא מתאימים ואוצר המילים הדל שלו. עבודתו היא בלדות על אירועים וטרגדיות גדולים, והופץ בין האוכלוסייה המקומית בכרוזים.
הדמות מינרווה מקגונגל בספר "הארי פוטר" קרויה על שמו.
ז'וליאנו בלטי

קריירה

את הקריירה התחיל בלטי בשנת 1993, במועדון הכדורגל הברזילאי קרוזיירו. כעבור שנתיים, לאחר 22 הופעות במדי קרוזיירו, עבר לסאו פאולו אשר גם היא בברזיל. בלטי שיחק עבור סאו פאולו עד שנת 1999, אז עבר לאתלטיקו מיניירו, שם הצליח לעזור לקבוצתו לסיים במקום השני בליגה הברזילאית. בשנת 2002 עבר לאירופה, למועדון הכדורגל הספרדי ויאריאל. בשנת 2004 הוא עבר לברצלונה, אחד ממועדוני הפאר של ספרד. ב-17 במאי 2006, בגמר ליגת האלופות, הגיע אחד מהרגעים הגדולים בקריירה של בלטי. חברו לקבוצה, סמואל אטו הבקיע על-מנת לעזור לקבוצתו להשוות את התוצאה ל-1-1. כמה דקות לאחר מכן, בדקה ה-81, קיבל בלטי מסירה מהמחליף השני של קבוצתו, הנריק לארסון והבקיע את שער הניצחון שהחזיר את הגביע לקטלוניה.
ב-22 באוגוסט 2007 חתם בלטי בצ'לסי, לאחר הסכם העברה עם ברצלונה בסכום של 5.5 מיליון אירו. בגמר ליגת האלופות 2008 שותף בלטי כמחליף בדקות הסיום. 
ביוני 2011 הכריז על פרישה מכדורגל.
המסגד הגדול של סאמרא

המבנה

המסגד הוא מטיפוס החצר, ובו חצר גדולה, פתוחה לשמים, באורך של 264 מטרים וברוחב של 159 מטרים, וסביבה אכסדראות עמודים מקורות. חומת המסגד מתנשאת לגובה של 10.5 מטרים, ולאורכה מגדלים בצורת חצי עיגול שנבנו במרחקים קבועים. למסגד 16 שערים בכל צדדיו, למעט בצד הקיבלה הפונה לכיוון הכעבה שבמכה (דרום-דרום-מערב), ובו מיחראב ואולם תפילה גדול שהיה מקורה ב-17 טורי עמודים. בתקופת בנייתו היה מסגד זה הגדול בעולם.
לאומנות ולסגנון של המסגד הגדול של סאמרא היו השפעות ניכרות על האמנות המוסלמית בת התקופה. הוא שימש אב-טיפוס למסגד אבן טולון בקהיר. במיוחד נכון הדבר לעיטורי הסטוקו (טיח מגולף) בעלי הדגמים הגאומטריים והצמחיים מטיפוס המכונה בספרות המחקר סאמרא A, B & C.

המינרט החלזוני

המינארט החלזוני של המסגד הוא מבנה גדול בנוי אבני חול מטוייחות בסגנון חרוטי של זיגוראת, הניצב בצידו הצפון-צפון-מזרחי של המסגד. המינארט מכונה ה-"מַלֲוִיַה" (מילולית: קונכיית חילזון), אורך כל אחת מצלעות בסיסו הרבוע הוא 32, ומעליו חמש קומות עגולות בגובה כולל של 52 מטרים. מסביב למינארט משתפלים מעלות גליליים ובהם גרמי מדרגות המעפילים אל ראשו. בראש המינארט חדר קטן וחרוטי שקוטרו כ-6 מטרים. מצידו החיצוני מעוטר המינרט ב-8 קשתות וביניהן נישות. המינארט היה מחובר למסגד הגדול באמצעות גשרון והוא היווה סממן בולט מאוד בנוף המישורי של עמק החידקל שבסאמרא ובסביבותיה.
לאחר כיבוש עיראק, בשנת 2005 נפגע המינארט מהפגזה אמריקאית נגד חמושים עיראקיים שהשתמשו בו כעמדת תצפית.
נשואה למאפיה

תקציר העלילה

אנג'לה דה מרקו (מישל פייפר) נשואה לפרנק "המלפפון" דל מרקו (אלק בולדווין). פרנק עובד למען הבוס המאפיונר שלו, טוני "טייגר" רוסו (דין סטוקוול) ומבצע עבורו "חיסולים".
אנג'לה אינה מרוצה מעבודתו העבריינית של בעלה למרות העושר שהוא מרעף עליה ועל בנם. הוא אינו מוכן לוותר על עבודתו ומעמדו במאפיה אבל עובר את הגבול בכך שהוא מתנה אהבים עם חברתו של הבוס.
טוני מפתיע את שניהם ומחסל אותם. נערכת להם הלוויה מפוארת ובה משתתף טוני בצער רב ומתחיל להראות עניין באלמנה תוך שהוא משתדל להסתיר זאת מאשתו הדעתנית קוני (מרסדס רוהל). אנג'לה דוחה אותו, מוכרת את תכולת דירתה, עוברת עם בנה לדירה זולה ומוצאת עבודה כספרית.
אנשי ה-FBI רוצים לתפוס את טוני ולהפליל אותו בעזרת אנג'לה. הם שולחים שני סוכנים לעקוב אחריה ולצותת לשיחות מדירתה.
הסוכנים הם מייק דאוני (מת'יו מודין) ואד בניטז (אוליבר פלאט).
מייק פוגש את אנג'לה ומציג את עצמו כאחד הדיירים בבניין ושותל מכשירי ציתות בדירתה. בינתיים מגלה טוני את כתובתה ומגיע לשם. גם אשתו של טוני מגיעה לשם ומזהירה את אנג'לה שלא תעז לפתח יחסים עם טוני.
בינתיים מתפתח רומן אהבה בין אנג'לה למייק. אנשי ה-FBI עוצרים את אנג'לה ולוחצים עליה באיומים שתעבוד למענם אחרת הם יפעלו שתאבד את המשמורת על בנה. אז היא גם מגלה שמייק הוא סוכן FBI.
אנג'לה משתפת אתם פעולה ומתחילה שוב להיפגש עם טוני ולהרעיף עליו אהבה. טוני מרוצה ואינו חושד ומזמין אותה להתלוות אליו לכינוס עברייני המאפיה בסוויטה מהודרת במלון במיאמי.
לאותו מקום מגיעים גם מייק עם סוכני FBI וקוני שגילתה שאנג'לה נסעה עם בעלה. אנג'לה נותנת במתנה לטוני, טבעת שבתוכה נמצא מכשיר ציתות.
טוני מגלה שאנג'לה בוגדת בו ושמייק הוא סוכן FBI. מתפתח עימות וקרב יריות בין המאפיונרים, ה-FBI וקוני. לבסוף טוני נתפס ונאסר, אנג'לה חוזרת לעבוד במספרה ומספרת את מייק שהתאהב בה.
קונה ג'קריג'ה

קריירה

ג'קריג'ה החל את הקריירה בקבוצת הנוער של מועדון הכדורגל הגנאי סיוי ספורט. בתחילת עונת 2005/2006 חתם ג'קריג'ה בהפועל פתח תקווה, אך כמעט ולא שיחק והיה שחקן ספסל. בסיום העונה החליטה הנהלת הקבוצה להשאילו להפועל חיפה מהליגה הלאומית, ושם הפך ג'קריג'ה לשחקן הרכב קבוע. הוא שיחק בהפועל חיפה במשך שנתיים, ולאחר מכן חזר להפועל פתח תקווה, בה חתם על חוזה למשך שנתיים.
ג'קריג'ה לא הרבה להבקיע או לבשל שערים בעונת 2008/2009, עונתו הראשונה בליגת העל, אך שיחק באופן קבוע בחלק האחורי של חוליית הקישור של הקבוצה. במחזור ה-13 של הליגה הוא ספג פציעה שאילצה אותו לנוח משלושה משחקים, שבכולם הפסידה קבוצתו. גם לאחר שחזר מהפציעה לא הצליחה הפועל פתח תקווה לשחזר את יכולתה מהתקופה שלפני פציעתו.
לקראת סוף העונה התברר כי כרטיס השחקן של ג'קריג'ה שייך לאיש העסקים מאיר שמיר, שהיה פעיל במשך שנים רבות בקבוצה בתפקידים שונים. בתום העונה חתם ג'קריג'ה בדינמו בוקרשט מליגת העל הרומנית. לאחר שלוש שנים ברומניה, חתם באביאן מליגת העל הצרפתית.
ב-30 באוגוסט 2015 חתם בסיבאספור הטורקית. 
בפברואר 2011 ערך את הופעת הבכורה שלו בנבחרת בורקינה פאסו, במשחק מול נבחרת כף ורדה.
בן דודו של ג'קריצ'ה הוא ארונה קונה, כדורגלן נבחרת חוף השנהב.